આવા માહોલમાં ૨૦ જુલાઈ, ૧૯૦૫ના રોજ લૉર્ડ કર્ઝને બંગાળના ભાગલા જાહેર કર્યા. સમગ્ર બંગાળમાં લોકોનો આક્રોશ દાવાનળ જેમ ફેલાઈ ગયો ! શ્રી અરવિંદે બંગાળના ભાગલા વિરુદ્ધ ક્રાંતિકારીઓની સહાયથી એક ગુપ્ત પત્રિકા - ‘નો કોમ્પ્રોમાઈઝ’ - કોઈ જ પ્રકારની બાંધછોડ નહીં ! એવી રણહાક કરતી ગુપ્ત પત્રિકા પ્રસિદ્ધ કરી. તે વાંચીને બંગાળની તરુણાઈ થનગની ઊઠી ! છેવટે અંગ્રેજ હકૂમતને વ્યાપક જનઆક્રોશ સામે ઝૂકી જઈને, બંગાળના ભાગલા રદ કરવા પડ્યા. બંગભંગ-વિરોધી આંદોલન, અખિલ ભારતીય સ્વાતંત્ર્ય આંદોલન રૂપે સમગ્ર દેશવ્યાપી બની રહ્યું...!